Vrou vas oor moord op kêrelArgieffoto: Phillip Bruwer ŉ Vrou (25) is in hegtenis geneem in Frankfort in die Vrystaat vir die moord op haar kêrel. Kapt. Livhuhani Hani, woordvoerder van die polisie, het gesê Mpho Ramakonopi (36) was by ŉ onwettige kuierplek in Namahadi toe die voorval plaasgevind het. Hulle het gestry oor ŉ beweerde verhouding waarin Ramakonopi glo betrokke was. “Die vrou het glo ŉ bierbottel gebreek en Ramakonopi in die nek daarmee gesteek. Die slagoffer is na die Mafube-staatshospitaal gehaas vir behandeling, maar is by sy aankoms dood verklaar,” het Hani verduidelik. Dit volg ná nog ŉ voorval verlede week waarin Nomusa Mngomezulu (47) ook haar kêrel, Oupa Mashinini (43), met ŉ mes in die nek doodgesteek het nadat hulle ook ŉ rusie by ŉ kuierplek gehad het. Hy is ook na die Mafube-hospitaal geneem vir behandeling en by sy aankoms dood verklaar. “Die polisie maan die publiek om te wag tot hulle nugter is voordat hulle argumente probeer uitstryk,” het Hani gesê.